Opgave 12. Lav huskeregler

Når noget er sjovt, er det meget lettere at huske! Derfor finder man tit på huskeregler til svære stavemåder. Denne historie om huskeregler er sand: Nogle drenge kunne ikke huske, hvordan man skulle stave til *professionel*. De var vilde med fodbold og ville gerne være professionelle, når de blev store. Men er ordet *professionel* med et eller to *f’er*? Et eller to *s’er*? De opfandt denne regel, som er nem at huske:

* *Professor og professionel ligner ordet med et f og to s’er, som alle drenge kender …*

I gamle dage sagde man:

* *Den, der skriver d i gjort, han skal ha’ sin hale smurt.*

At få sin hale smurt betyder at få en røvfuld. Så det var alvor at lave stavefejl!

Man kan også dele lange og svære ord op i enkeltdele og lære dem udenad.

**Eksempler**

* *annuller = an + nul + ler*

Her man kan tænke på en *and* uden *d*, *nul* som tallet 0, og *ler* som at grine. På den måde laver man ikke fejl og glemmer aldrig begge *n’er* og *l’er.*

* *februar = fe + bru + ar*

Her kan man tænke på en *fe,* der siger *bru* og *ar*.

Ordene *annuller* og *februar* lavede jeg tit fejl i, da jeg lærte at stave, og i dag som voksen husker jeg stadig min egen inddeling i mindre enheder, når jeg skal skrive dem. Det er måske volapyk, men pyt med det, når det hjælper mig med at stave rigtigt.

**A. Jeres klasse skal lave egne huskeregler. Måske ved I allerede, hvilke ord I gerne vil have lavet huskeregler til. Det kan for eksempel være de ord, I har trænet at stave til udenad? Del klassen i hold. Hvert hold får et stykke karton. Herpå skriver I huskeregler til jeres svære ord. Alle grupperne fremlægger, og I kan lave en afstemning, så de bedste huskeregler samles på et stykke karton og hænges op i klassen. De kan også samles på en prezi eller lignende på klassens blog.**